होलकर स्टेडियम में रनिंग करते नजर आए रिचर्ड कैटलब्रो; तीसरे टेस्ट में करेंगे अंपायरिंग
India vs Australia 3rd Test Holkar Stadium Update क्रिकेट और स्पोर्ट्स में फिटनेस के मायने बहुत है, खिलाड़ियों के साथ मैच ऑफिशियल्स, खासतौर पर अंपायर्स को अपनी फिटनेस पर ध्यान देते कम ही देखा जाता है
क्रिकेट और स्पोर्ट्स में फिटनेस के मायने बहुत है। लेकिन, खिलाड़ियों के साथ मैच ऑफिशियल्स, खासतौर पर अंपायर्स को अपनी फिटनेस पर ध्यान देते कम ही देखा जाता है। वहीं, दूसरी ओर भारत-ऑस्ट्रेलिया के बीच इंदौर के होलकर स्टेडियम में तीसरे मैच से पहले अंपायर रिचर्ड कैटलब्रो रनिंग करते नजर आए।
होलकर स्टेडियम से एक वीडियो सामने आया, इसमें इंग्लैंड के अंपायर कैटलब्रो प्रैक्टिस पिच के पास शटल रन करते नजर आए। शटल रन में पिच जितनी दूरी पर बगैर बैट और पैड के करीब 10 बार रनिंग की जाती है।
5 दिनी टेस्ट से पहले भरपूर तैयारी 
रिचर्ड एक मार्च से इंदौर में शुरू होने वाले भारत-ऑस्ट्रेलिया के बीच तीसरे टेस्ट में फील्ड अंपायर रहेंगे। ऐसे में उन्हें भी ज्यादा से ज्यादा 5 दिनों के लिए लगातार 7 घंटे तक मैदान पर खड़े रहना पड़ सकता है। 5 दिनों तक अपना स्टैमिना और फिटनेस बनाए रखने के लिए ही रिचर्ड मैदान पर रनिंग करते नजर आए।
रिचर्ड दुनिया के सबसे फिट अंपायरों में से भी एक हैं। इंदौर टेस्ट में रिचर्ड के अलावा भारत के नितिन मेनन भी अंपायरिंग करेंगे। नितिन ICC अंपायर्स की एलीट पैनल लिस्ट में हैं। साथ ही वह मूल रूप से इंदौर के ही रहने वाले हैं।
करियर का 108वां टेस्ट रहेगा इंदौर मैच
49 साल के रिचर्ड इंग्लैंड में यॉर्कशायर से घरेलू क्रिकेट खेलते थे। 38 साल की उम्र में उन्होंने अंपायरिंग करना शुरू किया। अब तक उन्होंने 51 टी-20 और 145 वनडे में अंपायरिंग की है। इंदौर में भारत-ऑस्ट्रेलिया के बीच एक मार्च को अंपायरिंग करने के साथ रिचर्ड 108 टेस्ट में अंपायरिंग कर लेंगे।
उन्हें अब तक 107 में से 77 बार फील्ड अंपायरिंग का मौका मिला तो वहीं 30 बार उन्होंने टीवी अंपायर की भूमिका भी निभाई। वह ICC अंपायरों की एलीट पैनल लिस्ट में भी शामिल हैं। उन्हें टी-20 वर्ल्ड कप, वनडे वर्ल्ड कप और चैंपियंस ट्रॉफी जैसे बड़े टूर्नामेंट में भी अंपायरिंग करने का अनुभव है।
सीरीज में 2-0 से आगे है भारत 
इंदौर में बॉर्डर-गावस्कर ट्रॉफी का तीसरा टेस्ट मैच खेला जाएगा। भारत इस वक्त 4 टेस्ट की सीरीज के शुरुआती 2 मैच जीतकर सीरीज में 2-0 से आगे हैं। इंदौर में तीसरा टेस्ट जीतकर भारत सीरीज जीतना चाहेगा। वहीं, ऑस्ट्रेलिया मैच जीतकर भारत में 19 सालों में दूसरा टेस्ट जीतने की उम्मीद कर रहा है।
इंदौर टेस्ट के बाद 9 मार्च से अहमदाबाद के नरेंद्र मोदी स्टेडियम में चौथा टेस्ट खेला जाएगा। टेस्ट के बाद ऑस्ट्रेलिया के खिलाफ भारतीय टीम 3 मैचों की वनडे सीरीज भी खेलेगी। जिसके मैच 17, 19 और 22 मार्च को खेले जाएंगे।